РЕШЕНИЕ НА СЪВЕТА
от 6 май 2014 година
относно позицията, която да заеме Европейският съюз в рамките на Комитета по търговията, създаден по силата на Споразумението за търговия между Европейския съюз и неговите държави членки, от една страна, и Колумбия и Перу, от друга страна, по отношение на приемането на процедурния правилник на Комитета по търговията, процедурния правилник и кодекса за поведение на арбитрите, съставянето на списъците с арбитри и списъка с експерти на експертната група, както и по отношение на приемането на процедурния правилник на експертната група по въпросите на търговията и устойчивото развитие
(2014/277/ЕС)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
като взе предвид предложението на Европейската комисия,
като има предвид, че:
(1)
На 19 януари 2009 г. Съветът упълномощи Комисията да договори многостранно споразумение за търговия от името на Европейския съюз и на неговите държави членки с държавите - членки на Андската общност.
(2)
Преговорите приключиха и в Брюксел на 26 юни 2012 г. бе подписано Споразумението за търговия между Европейския съюз и неговите държави членки, от една страна, и Колумбия и Перу, от друга страна („споразумението“) (1).
(3)
По силата на член 330, параграф 3 от споразумението то се прилага временно с Перу от 1 март 2013 г. и с Колумбия от 1 август 2013 г., при положение че бъде сключено на по-късна дата.
(4)
По силата на член 12 от споразумението се създава Комитет по търговията, който, inter alia, трябва да следи за правилното прилагане на споразумението.
(5)
В член 13, параграф 1, буква й) от споразумението се предвижда, че Комитетът по търговията трябва да приеме свой процедурен правилник.
(6)
В член 13, параграф 1, буква з) и член 315 от споразумението се предвижда, че Комитетът по търговията трябва да приеме на първото си заседание процедурния правилник и кодекса за поведение на арбитрите.
(7)
В член 304, параграфи 1 и 4 от споразумението се предвижда, че Комитетът по търговията трябва да състави на първото си заседание списък от 25 лица, които да изпълняват функцията на арбитри, и допълнителен списък от 12 лица с опит в различни сектори по различни въпроси от обхвата на споразумението.
(8)
В член 284, параграф 3 от споразумението се предвижда, че Комитетът по търговията трябва да одобри на първото си заседание списък с най-малко 15 лица с експертни познания по въпросите от обхвата на дял IX от споразумението, които да работят в състава на експертната група.
(9)
В член 284, параграф 6 от споразумението се посочва, че Комитетът по търговията трябва да приеме на първото си заседание процедурния правилник на експертната група.
(10)
Съюзът следва да определи позицията, която да бъде заета по отношение на приемането на процедурния правилник на Комитета по търговията, процедурния правилник и кодекса за поведение на арбитрите, съставянето на списъците на лица, които да изпълняват функцията на арбитри, и на списъка на лица с експертни познания по въпроси от обхвата на дял IX от споразумението, както и по отношение на приемането на процедурния правилник на експертната група,
ПРИЕ НАСТОЯЩОТО РЕШЕНИЕ:
Член 1
Позицията, която да заеме Съюза в рамките на Комитета по търговията, създаден по силата на Споразумението за търговия между Европейския съюз и неговите държави членки, от една страна, и Колумбия и Перу, от друга страна, по отношение на приемането на процедурния правилник на Комитета по търговията, процедурния правилник и кодекса за поведение на арбитрите, съставянето на списъците на лица, които да изпълняват функцията на арбитри, и на списъка на лица с експертни познания по въпроси, попадащи в обхвата на дял IX, както и по отношение на приемането на процедурния правилник на експертната група, се основава на приложените към настоящото решение проекти на решения на Комитета по търговията.
Внасянето на незначителни технически поправки в проекта на решенията на Комитета по търговия може да бъде одобрено от представителите на Съюза в Комитета по търговията, без да е необходимо допълнително решение на Съвета.
Член 2
Настоящото решение влиза в сила в деня на приемането му.
Съставено в Брюксел на 6 май 2014 година.